
Takáts Lajos 


Takáts Lajos 1879. január 27-én született apátfalvi szegényparasztcsaládban a 
163. sz. házban. (Akkor még nem voltak hivatalos utcanevek, a házakat 1-től 
kezdve folyamatosan számozták.) Gilicze János szívességéből tudom azt is, hogy 
nagyapja, Takáts B. Vince földműves, édesapja, szintén Takáts B. Vince (1855-— 
1905) pedig napszámos volt. Édesanyja, Simon Mária, mint a születési anya- 
könyvből kiderül, nem tudott írni! A keresztszülei a rokonságból kerültek ki: a nőt- 
len Takáts B. József és a hajadon Simon Katalin tartotta keresztvíz alá. Nagyapja 
még élt, amikor ő született, de nagyanyja, Bálint Julianna már nem. 

Az apátfalviak talán tudják, hol volt a 163. sz. ház, és milyen ragadványnevet 
rövidít a család nevében a B. Ezt Takáts Lajos is használta még 1910-ben is B. 
Takáts Lajos formában a Magyar Nyelvben és a Magyar Nyelvőrben közölt első 
dolgozatainak szerzőjeként. Így e folyóiratok repertóriumaiban külön szerzőként 
tartják nyilván. 

Takáts Lajos Makón, Szegeden, Egerben járt gimnáziumba. Egerben azért, mert 
papi pályára készült. Érettségi után mégis a kolozsvári egyetem bölcsészeti karára 
iratkozott, és 1907-ben ott szerzett magyar, latin, görög és történelem szakos taná- 
ri oklevelet. Gyakorlótanárként már 1906 őszétől tanított a szamosújvári főgimná- 
ziumban. Itt ismerte meg az örmény származású, pintér iparos apától született, ár- 
va, 16 éves Veverán Annát (1889-1967), és feleségül vette. Ifjú arája Debrecen- 
ben a Svetits intézetben nevelkedett. 

Takáts Lajos fiatalon verselgetett; egyetemi hallgató korában költeményei a 
Magyar Szemlében, a Magyar Géniuszban, pályakezdő tanárként a marosvásárhe- 
lyi Egyetértésben és makói lapokban láttak napvilágot. 1900-ban Makón Rózsabo- 
kor címmel verseskötete is megjelent." Tudományos ambíciókat is melengetett. 
Mint elsőgenerációs értelmiségi, tudatosan fordult vissza szülőfalujának népéhez, 
közelebbről nyelvi hagyományaihoz, és 1909-ben a Magyar Nyelvőrben jelent 
meg Az igeragozás a csanád-apátfalvai nyelvjárásban című dolgozata. Ugyaneb- 
ben az évfolyamban Össze címmel nyelvtörténeti adalékokat közölt. 1910-ben a 
másik nyelvtudományi szakfolyóiratba is leadta névjegyét Három mondattani sa- 
Jjátság a désiek nyelvéből című kisebb közleményében. 

1911-től a jászberényi kir, kat. főgimnáziumban tanított. : Az 1912. évi nyomta- 
tott értesítőben jelent meg Utmutatások a magyarról latinra való fordításhoz cí- 
mű értekezése. 

Az első világháború kitörésekor, 1914. augusztus 24-én behívták, és mint nép- 
fölkelő hadnagy végigszolgálta a háborút; ígaz, nem a fronton, hanem a hadtáp- 


! Vo. — Lehet, hogy részben álnéven; a Nyugat-előd Magyar Géniusz (1902-03) repertóriu- 

zászlóaljban. Ennek ellenére arany érdemkeresztet kapott , a vitézségi érem sza- 
lagján", 

1918. október 1-jén szerelt le, hazatért szülőföldjére, és Makón kezdett taníta- 
ni. Csupán az órafölosztás véletlenén múlt, hogy sem József Atiila, sem Erdei 
Ferenc nem volt a tanítványa. Az apátfalvai nyelvjárás című doktori értekezése 
megjelent 1926-ban a Csanádvármegyei Könyvtár 7. számaként, s a maga korában 
színvonalas nyelvjárásleírásnak számított. Az igeragozásról szóló fejezetben föl- 
használta a Nyelvőrben 1909-ben közölt első közleményét, de a szerkesztőnek, 
Simonyi Zsigmondnak ott tett lapalji megjegyzései nyomán két ponton ki is egészí- 
tette. Dolgozatát a Nyelvőrben nyelvjárásainknak kiváló kutatója, a Nyelvőr akko- 
ri szerkesztője, Balassa József méltatta, hangoztatva, hogy az apátfalvi nyelvjárás- 
nak , ez a részletes, gondos leírása" a nyelv jellegzetes átmeneti állapotát rögzíti. 
A török alatt elpusztult, a hódoltság után, a 18. század közepén, részben környék- 
beli helységekből (a Csongrád megyei Ányásról, Hódmezővásárhelyről, Mind- 
szentről, Szegedről, Szentesről, Tápéról; a Csanád megyei Földeákról, Makóról; a 
Békés megyei Orosházáról; az Arad megyei Ószentannáról, Szentmártonból), 
részben pedig a Jászságból (Gömör, Heves, Hont és Nógrád megyékből) újratele- 
pült község nyelvjárása a vegyesből kezdett integrálódni, összegeződni, részben 
pedig a környék, főként Makó ö-ző nyelvjárásának nyomasztó hatására hozzá iga- 
zodni. Takáts Lajos a 20. század eleji nyelvállapotot rögzítette. A betelepülők 
jórésze é-ző nyelvet hozott magával. De már Takáts Lajos vagy két tucat olyan 
szót sorolt föl, amelyet már akkor ö-ző változatban használtak (böcsület, bödön, 
csöbör, föd, födél, föl, fölött, fönt, gölöncsér, köcsög, köll, köröszt, öspörös, 
Örzsébet, pödör, söpör, szög, vödör, vörös stb.) Pedig — írta — ,a régi öregek 
beszédében?" (tehát a 19. század nyolcvanas, kilencvenes éveiben) még ezeket így 
mondták: bécsület, féd, körészt, szög, vérés s így tovább. , Mindmáig — úgymond 
— s következétesen megmaradt: észik, éssz, még (mind igekötőként, mind 
közőszóként], szém (de: szémőcs vagy szömőcs, szémöldök vagy szömöldök, tész, 
vész." Érdekes a förtelém szó: az első rövid zárt é-ből már ö lett, a második még 
megőrizte az é-t. Szintén két-három tucat szóban az €-ből már — nyilván a köz- 
nyelv és az iskola hatására — rövid nyílt e lett (berzenkedik, csecsemő [de csécs!] 
fecske, fest, gerjed, gesztenye, kegyes, kételkedik stb.). A 20. század elején még 
olyan jellegzetesen palóc sajátságok is éltek az apátfalviak ajkán, mint a csíp ige 
mélyhangú í-je: tehát nem csípem, hanem csípom; múlt időben nem csípett vagy 
csípett, hanem csípott! Viszont a palóc /y ejtése (gólja) akkor már kiveszett; rit- 
kán / lett belőle (billeg, hüle, kölök, pöndöl, királ, goló, foladik), többnyire 
azonban j, akár a köznyelvben, de néhány többlettel (ápojít (ápol), föjhő, majtör, 
mejj, sajáta, sajétrom, tajiga, tajicska, távojodik). A székely nyelvjárások nyoma 


) [Máriaföldy Márton:] Takáts Lajos dr. - A szegedi m. kir. állami Klauzál Gábor gimnázium 
negyvenkettedik évkönyve az 1939-40. tanévről. Közzétette vitéz dr. Máriaföldy Márton 
igazgató. Szeged, 1940. 3-4. 

1 A makói gimnázium 100 éve. Szerk. Gera Tibor igazgató. Makó, 1995. 299. 


volt akkoriban az apátfalvi nyelvben a változó tövűek (pl. bokor-bokrot) módjára 
való ilyen toldalékolás: litér-litrét; motor-motrot. Tamás Áron elbeszéléseiben 
találunk ilyen alakokat. Ez ma már egészen bizonyosan ismeretlen Apátfalván is. 

Takáts Lajos dolgozatának ugyanis legfőbb értéke, hogy a századelő apátfalvi 
nyelvjárásának átmeneti jellegzetességeit rögzítette. Hiszen ma már a régi palóc és 
jórészt az alföldi nyelvi sajátságok is kívesztek az élőbeszéből. Nem ismerem 
ugyan az apátfalvi nyelv mai állapotát, de jellemzőnek tartom Polner Zoltán esetét. 
A Csongrád Megyei Hírlap 1979. augusztus 12-i számában Miért nem ö-znek az 
apátfalviak? címmel Takáts Lajos kutatásaiból, példaszavaiból és példamondatai- 
ból közölt szemelvényeket. Egy névtelen, ,,17 éves olvasó Apátfalváról" kétségbe 
vonta, mi több: hülyeségnek minősítette az olyan tájnyelvi alakokat, mint süvény, 
cüvek, nékű, féngépész Ifényképész!], rezenéros (nazarénus!]. Ez utóbbi kettőt 
Takáts népetimológiának minősítette. Szerintem nem azok, mert a nép számára 
értelmetlen, többnyire idegen vagy számára idegennek hatóan képzett szavakból 
számára értelmes szavakat alkot, (mint a Castellumból lett Keszthely, a peronosz- 
pórából a fenerosszpora). Igaz, a féngépész második eleme (gépész) értelmes, de 
valójában a fény-fén csak kiejtésbeli különbség, nem jelentésbeli. A rezenérosnak 
pedig éppúgy nincs értelme, mint a nép számára a nazarénusnak, hiszen aligha 
értette benne a názáreti latinos alakját. 

A névtelen levélíró szerint , ma már" (tehát 1979-ben) ,, véletlenül sem mond 
senki ilyet: 4 kutyát is, ha pirongatik, a pitarajtóbul elmén". Igaza volt. ,Ma 
már? a mai öregek sem mondanak ilyet. De egykori hitelességét senki sem vonhat- 
ja kétségbe. 

A Népünk és Nyelvünk 1931. évi kötetében a ceglédi tudós tanár, Túri Károly írt 
ismertetést Takáts Lajos dolgozatáról. Néhány apró kifogása után mrgállapította: 
, ezekért a hibákért bőségesen kárpótol bennünket bő példatára, amelyet minden 
egyes változásra fölsorakoztat". Takáts Lajos könyvecskéjének utolsó lapján jegy- 
zetben ezt írta: , Még nagy csomó szót és szólást, közmondást, mondókát és verset 
gyűjtöttem Apátfalván. Sajnos, e füzetke korlátozott terjedelme miatt csak a nyelv- 
tani anyagot adhattam közre." Erre utal Túri Károly ismeretésének végén: , Na- 
gyon jó lenne, ha a szerző azt a nagy csomó szót, szólást, közmondást, mondókát 
és verset, amiket Apátfalván gyűjtött, valami úton-módon közkinccsé tenné, hátha 
még sokkal több, eddig ismeretlen tájszó kerülne elő. Már ezen értekezésben is 
akad egynéhány." 

Sajnos, Takáts Lajosnak e gyűjtése nem maradt meg. Néhány szómagyarázatot 
még közölt a Népünk és Nyelvünkben s a Magyar Nyelvben is. Ez utóbbiban pl. a 
régiségből ismert, a mi Kukutyinunkhoz hasonló jelentésű Nárittyen szót kétszer is 
magyarázta (1927, 1928), és utolsó nyelvészeti írásában, 1929-ben Kevermes eti- 
mológiájához szólt hozzá. Cáfolta a népetimológiás (Kővermes) eredetet, és máig 
helytállóan a török (közelebbről kun) eredetű -mi$ képzőt ismerte föl benne; 
ugyanazt, amely Ötömös helynevünkből is ismeretes. 


Szintén a Csanádvármegyei Könyvtárban, a 22. sz. füzetként jelent meg a makói 
gimnázium akkori névadójáról írt alapos történeti tanulmánya Csanád vezér cím- 
mel. Jobboldali hírében állt", de pályaképében följegyezték róla, hogy a szegény- 
ség városnegyedében, Honvédban napközi otthont létesített; 1927-ben megszer- 
vezte, és , másodállásban" igázgatta a róm. kat. polgári iskolát;" és egy időben el- 
nöke volt a hagymatermelők egyesületének. 

1931-ben helyezték Szegedre, a Klauzál Gábor Gimnáziumhoz. Hadifogságban 
elpusztult bátyámnak, Péter Ferencnek (1924—1945) osztályfőnöke és latintanára 
volt. , Az öreg Takit" nem szerették: szigorúnak, keménynek tartották. 

A gimnázium 1936. évi értesítőjében A hangos olvasás címmel jelent meg 
programértekezése. 1937-ben igazgatói címmel tüntették ki. 1939-ben saját kérel- 
mére nyugállományba vonult. (Érdekesség, hogy ebben az évben szerzett gépko- 
csivezetői jogosítványt!) Hagyatékában és töredékben maradt Endre fiam szavai 
című dolgozata, amelyberi gyermekének nyelvi fejlődését kezdte végig kísérni." 


5 Vö. Szabolcsi Miklós: Fiatal életek indulója. Bp. 1963. 217, 223, 245, 252, 276, 412. 
6 Makó, i. m. 188, 218. 


" Unokájának, Takáts Rózsának szíves közlése. 1997. okt. 19. 


Takáts Endre 


Takáts Lajos fia, Endre is Apátfalván született 1907. július 27-én. A világháborút 
az apa nélkül maradt család Jászberényben szűkösen, olykor — ahogyan Takáts 
Endre gyermekeinek mesélte — csalánfőzeléken élte át. Takáts Endre az elemi 
iskolát és a gimnázium első két osztályát Jászberényben végezte. A makói — 1922- 
től. Csanád vezér — reálgimnáziumban egy osztállyal járt József Attila alatt. Jeles 
volt; év végén csaknem mindig kapott valami jutalmat, pénzt, könyvet. Aligha 
azért, mert az apja is ott tanított. Kiváló tornász volt; felemás korláton középisko- 
lai bajnokságot is szerzett. 

1925-ben jelesen érettségizett, és ősszel a bécsi Rudolf tudományegyetemen 
teológiai tanulmányokba kezdett. Itt tökéletesítette német- és latintudását, tanult 
görög, francia és héber nyelvet. 1930-ban pappá szentelték, de csak jóval később, 
1938. július 9-én avatták teológiai doktorrá, 1930 nyarán nagy utazást tett Svájc- 
ban és Olaszországban. Később Bulgáriában és Isztambulban is járt. 

1938-ban, Szent István halálának kilencszázadik évfordulóján, Vinkler László 
festőművész oltárképet festett a Dóm tér sarkán levő egyetemi Szent Imre Kollégi- 
um kápolnájába. Középkori szokás szerint egyik alakjában önmagát, másokban 
kortársait (pl. Glattfelder Gyula megyés püspököt) örökítette meg. Szent Imre her- 
ceg arcvonásait a kollégium prefektusáról, Takáts Endréről mintázta." 


A hittanár 

Takáts Endre a hittanárom volt. Nem láttam papot, aki összeszedettebben, elmé- 
lyültebben celebrálta volna a szentmisét, mint ő. Két kezét feszesen széttárva, 
halk, de tisztán artikulált hangon mondta a latin szöveget. Nem nézett sem balra, 
sem jobbra, csak az oltárra, a misekönyvbe, az oltáriszentségre. 

Hángulatember volt. Sovány, szép arca azt a hitet keltette bennem, hogy gyo- 
morfekélye lehet, s olyankor kedvetlen, szigorú, amikor fájdalmai vannak. Azóta 
sejtem, hogy természetes hajlamainak és vállalt hivatásának kínzó ellentéte nyo- 
masztotta kedélyét. Ilyenkor csak ült a katedrán, maga elé tette zsebóráját, és lán- 
cát fáradhatatlanul tekergette köré, köré... A felelőtől nem kérdezett semmit. Ha 
elakadt, vészjósló hangon megkérdezte: — Tudsz még valamit moridani? 

Ha jó kedve volt, reverendája röpült utána, amint föllépett a katedrára. A felelőt 
faggatta, kisegítő kérdéseket adott föl neki. Ha a diák akadozott, hogy... hogy, ne- 


$ [, Tóth Attila: Szeged szobrai és muráliái. Szeged, 1993. 347. — Vö. A megyés püspök ál- 
dotta meg a Szent Imre kollégium kápolnájának oltáríreskóját. Délmagyarország, 1938. dec. 
10. — Várady Imre: A legújabb szegedi freskó. Szegedi Új Nemzedék, 1938. dec. 25. — Fres- 
kó a díszteremben. Délmagyarország, 1988. jún. 15. — Diszterem — freskóval. Csongrád 
Megyei Hírlap, 1988. jún. 15. —  Tandi Lajos: Vinkler László Szent Imre-freskója. 
Délmagyarország, 1989. febr. 11. 


vetve szólt rá: ne hogyozz... Beröpült egy 7. 
darázs a nyitott ablakon; azt mondta rá: §. 
darage; hozzátéve: ha a garage — garázs, jő 
akkor a darage: darázs. 1936-ban lépett 

Egyiptom trónjára I. Faruk király. Takáts j 
tiszi jó kedvében így kommentálta: bo- ? 
londok ezek az egyiptomiak. Farukra : 
tették a koronát... Ilyenkor büszkélkedett: , . Körte 
apátfalvi paraszt nagyapjával: , Cserhajú :/ bon nana ül feet akta 
öregapám" — simította hátra haját tenye- 
rével  homlokától tarkójáig —, így , 
fenyegette meg gyerekkorában, ha rossz ; 
fát tett a tűzre: , Endrefit..." Ez is kedvelt — 
szólása volt: , Ej-haj, sose halunk meg, 
legalábbis — nagyon ritkán..." Bajai 
múzeumi munkatársa, Bárdos Ferenc 
(1911—2000) — hozzám — írt 1996. 
szeptember 6-i levelében úgy emlékezett 
rá, hogy hivatalos személyekkel való 
tárgyalásain . keményen, de — , remek 
humorát is bedobva" vitázott — 

eredményesen. Varázsos személyiségnek ; drank at 


mondja, ,okos volt, a magasabb lélek 
áramlott benne, körítve sok-sok 
sziporkával". A  cinterem szót tőle 
hallottam — először. Gúnyosan idézett É2 j 
valakit: ,a lovagok a cinteremben összecsaptak..." Írója nem tudta, hogy a cinte- 
rem nem holmi vívóterem, hanem coemeterium: temető! 


Takáts Endre kézírása 
az ajándékkönyvembe 


A történettudós 
1930 őszétől a szegedi felsőkereskedelmi iskolában hittanárként látott hivatásá- 
nak teljesítéséhez. 1934-36-ban Pallavicini Alfonz Károly őrgróf fiainak, Kár- 
olynak (11923) és Frigyesnek (1924) volt nevelője. j j 
1937-ben helyezték a Baross Gábor Gimnáziumba. Ő vezette a Mária- 
kongregációt, az egyházi énekkart, egy évig a cserkészcsapatot. Vezetésével töb- 
bek között a kongreganisták 1938. március 25-én kerékpáron kirándultak Puszta- 
szerre, 1939. április 30-án kisvasúttal  Várostanyára, május 18-án busszal 
Szatymazra, 1940. május 25-én Alsóközpontra, a mai Mórahalomra. Ide nem vé- 
lenül. ; 
7 103ábi évente rendszeresen helyettesítette Balogh István szeged-alsóközponti 
plébánost, az 1945 után politikai szereplésével elhíresült , Balogh pátert", akkor 
miniszterelnökségi államtitkárt. (Alsóközpont 1950 óta Mórahalom önálló község, 


un 


1989-től város.) Takáts Endre októberben két délutánt töltött az ottani laktanyá- 
ban elhelyezett 116 lengyel menekült körében, és megdöbbenve tapasztalta, hogy 
a száz legénységi állományú katona a rajta levő ruhán kívül alig tudott valamit ma- 
gával hozni. Beadvánnyal fordult Pálfy József polgármesterhez. , Hatvan olyant is 
találtam — írta —, akinek még váltani való fehérneműje sincs." Elérte, hogy szá- 
mukra a Szent Vince Szeretetegyesület nőtagjai egy-egy inget és alsónadrágot 
varrtak, , hogy addig is, amig róluk intézményesen gondoskodnak, érezzék jóindu- 
latunkat és keresztényi szeretetünket", , Arra gondoltam, hogy Méltóságod és vá- 
rosunk, mint a bajbajutott lengyel testvérnemzet jóakarói bizonyosan segítségére 
sietnek a jó ügynek." 

Takáts Endre betanításában az iskola kongreganistái számos műkedvelő elő- 
adással szerepeltek az iskola falain kívül is. 1940. április 14-én pl, a fölsővárosi 
művelődési házban Glattfelder Gyula püspök jelenlétében. Itt láttam, s később 
Szöregen én is előadattam cserkészeimmel a Vadsertés áfonyával című förgeteges 
bohózatot meg a , lassított fölvételű" , oktatófilmrészletek" közül A fogorvost. Ezt 
a műsort május 2-án a rókusi művelődési házban megismételték. A két előadás 
jövedelmét az ugyancsak Takáts Endre kezdeményezésére tervbe vett Szent István 
diáktemplom javára szánták. A templom a Maros utca torkolatában épült volna föl, 
azon a mai téren, amely a kiskörút és a József Attila sugárút találkozásában, az új 
Hungária Szállóval szemben jött létre. (A , Komócsin Zoltán téren?1)!9 A kongre- 
ganisták gyakran rendeztek műsoros teadélutánokat is. 

Az 1942. évi nyomtatott értesítő szerint ez időben Takáts Endre nemcsak a 
Szent Imre Kollégium prefektusa, hanem a csanádi egyházmegye szentszéki ügyé- 
sze is. Rebellis fia a püspöki széken címmel előadást tartott a budapesti rádióban. 

Ebben a Wesselényi-féle szövetkezésben résztvevő, ezért kivégzett Nádasdy 
Ferenc országbíró fiáról szólt. Róla írta ugyanis Gróf Nádasdy László csanádi 
Püspök címmel 1943-ban megjelent bölcsészdoktori értekezését, amely terjedel- 
mével (144 lap!) és színvonalával egyaránt jóval fölötte áll a korabeli doktori érte- 
kezéseknek, és megfelelne a közelmúlt bármely történelmi tárgyú kandidátusi ér- 
tekezésének. (A Századok 1944. évfolyamában Tóth László szegedi professzor 
méltatta.) Takáts Endre ugyanis közben, 1939 és 1941 közt a szegedi egyetem 
bölcsészkarán tanult, és történelem-földrajz szakon középiskolai tanári oklevelet is 
szerzett. Az 1942/43. tanévben a III. osztályban földrajzot és honvédelmi ismere- 
teket, a VII-ben földrajzot is tanított. 

Minderről én akkor mit sem tudtam. Pedig kedves tanítványa voltam. A IV. osz- 
tály végén jutalomkönyvet kaptam tőle, mert liturgiát tanultunk, s én mint napon- 
kénti ministráns Szőregen, jeleskedtem a szertartástanban. Amikor valaki meg- 


9 Lagzi István: Adatok a lengyel menekültek dél-magyarországi (dél-alföldi) történetéhez. — 
Tanulmányok a magyarországi lengyel emigráció történetéből 1939-1945. Szerk. Lagzi István. 
Bp.— Szeged, 1979. 96. (Hasonmás.) 

10 Takáts Endre: Építsünk, ne építsünk? A Szent István-diáktemplom ügye a mai közgyűlés 
előtt. Délmagyarország, 1940. dec. 18. 

akadt, és senki sem tudta az osztályban a folytatást, a tiszi csak rám nézett kérdőn: 
Laci? S én tudtam. Még ötödikben dogmatikában, hatodikban erkölcstanban is 
élen jártam, de hetedikben, nyolcadikban már olykor csalódnia kellett bennem, 
mert gyakran nem készültem. De megadta a jelest, már csak azért is, mert úgy tud- 
ta, pap leszek. 

Nem lettem az, egyebek közt azért sem, mert Szent Ágostonnal együtt úgy vél- 
tem: , Putabam enim me miserum fore nimis, si feminae privarer amplexibus." 
, Azt képzeltem, hogy nagyon is szerencsétlen leszek, ha asszonyi ölelés híján kell 
élnem." 1943 júniusában érettségiztem, szeptemberben beiratkoztam az egyetem 
bölcsészkarára, magyar-latin-filozófia szakra. Takáts Endrét szem elől vesztettem. 


. Baja polgármestere 

Így sokáig azt sem tudtam, hogy őt is a Szent Ágostontól félt erő győzte le. 

Alsóközponton, Balogh pátert helyettesítve ismerte meg Varga Mátyás (1888- 
1952) iskolaigazgatónak, kántortanítónak és feleségének, Veres Mária (1890- 
1977) óvónőnek leányait, Rózsát ("Domaszék, 1913) és Klárát (tAlsóközpont, 
1918). Mindketten tanítóképzőt, majd főiskolát végeztek. Rózsa matematikát és 
fizikát, Klára magyart, történelmet, éneket-zenét tanult. Utána Apponyi- 
kollégistaként . tanítóképző-intézeti tanári oklevelet szereztek. Az Apponyi- 
kollégisták pedagógiát és filozófiát az egyetemen hallgattak. Takáts Endre és Var- 
ga Rózsa ezeken az órákon is találkozott. Rózsa tanári pályáját Nagyváradon 
kezdte. 

Nem tudtam, hogy Takáts Endre 1943-ban egyházi fölötteseitől kérte fölmenté- 
sét egyházi kötelezettségei alól, és — a coelibátust, a papi nőtlenséget kivéve — 
meg is kapta."! Megpályázta az akkor megszervezett bajai fölevéltárnoki állást, és 
decembertől mint Baja törvényhatósági jogú város főlevéltárnoka működött. 1944- 
ben a Magyar Országos Levéltárban és a nagyváradi levéltárban gyakorlatot vég- 
zett. Itt is találkozott Varga Rózsával. A szovjet csapatok közeledtekor tért vissza 
Bajára. Bizonyára nem véletlenül folytatta tanári pályáját szintén Baján Varga Ró- 
zsais. 

A front október 20-án érte el Baját. A várost régi vezetői elhagyták, Takáts 
Endre maradt mint levéltáros a városházán a legmagasabb rangú és végzettségű 
tisztviselő. Önéletrajza szerint 22-én a törvényhatósági bizottság helyben maradt 
tagjai őt választották polgármesterré a bajai háromszög kerületi kormányzói teen- 
dőivel is.!2 1945 nyaráig látta el ezt a munkakört, akkor Erdei Ferenc belügymi- 
niszternek fölajánlotta lemondását, és visszavonult a levéltárba, 


"1 Nyilván már belső vívódásait tükrözi még a coelibátus védelmében írott cikke: Azok a papok! 
Délmagyarország, 1940. dec. 1. 

12 Bárdos Ferenc: Dr. Takáts Endre fölevéltárnok élete emléke, önéletírása tükrében. Bajai 
Honpolgár, 1996. július. 

Daja varos posgarmesteretől. 


Hirdetmény: 


A szovjot katonai parancsnokság közlése szerint FICZERE 
ALBERT Szeremleiutcti lakom wiközben szovjet katonai kisé- 
rettel Bácsbukurl felo haladt, a helysés elött 4 kin.-el lefogyve- 
rite az őrségot és az elvett fegyverrel kisérőjét megsabesítre 
elmenekült. 

A katonai parancsnokság rendelkezése értelmében FICZERE 
ALBERTET november 4-ig ki kell szoluáltatni. ellonkező eset 
ben két leápyat és a vÁTOs polzársazából 50 tuszt kivégeznek. 

Nyomatékosati felhivoui a város közönségét. hogy polgár 
társai és saját élete meginentése érdekében mindent kövessen 
el, hogy fentnovezett Ficzere Albertet megtalálhassuk. A 
nyomravezetőnek 25.000 pengő jutalmat tűzök ki. Aki Fi- 
czore Albert tartózkodása helyét vigy erre vexető bármifélo nyo- 
mot tud, jól felfogott érdekében azonnal jelentse a polgárörség 
parancsnokának. 

Ha Ficzere Albert önkent jelentkezik, a szovjet katonai 
parancsnokság közlése szeriot som öt, sem lányait nem fogják ki- 
végezni és ezáltal 50-artatlan polgár is riegszabadul a biztos 

Baja 1944. október hó 29-én. 
r. Takáts Endre s. k. 


Lattam: 
4 várve vazotőjá 


Terescsenko S. k. 
ruosgzüjsneet 


Terescsenkó hirdetménye 


Furcsa és sajnálatos, hogy a bajai helytörténetírás máig nem tárta föl részlete- 
sen ezt az időszakot. Így csak a szájhagyományra és az ebből született néhány 
írásos emlékezésre támaszkodhatunk Takáts Endre tevékenységének megörökí- 
tésében. 


14 


Terescsenko városparancsnok október 29-én falragaszon tudatta a bajaiakkal, 
hogy Ficzere Albert Szeremlei utcai lakos (Bárdos Ferenc szerint detektív), mi- 
közben szovjet katonai kísérettel Bácsbokod felé haladt, a község előtt négy kilo- 
méterrel lefegyverezte, és az elvett fegyverrel megsebesítve őrét, elmenekült. A 
városparancsnok követelte, hogy a szökevényt szolgáltassák ki; ellenkező esetben 
két lányát és a város lakosai közül ötven túszt kivégeztet. A falragaszra a várospa- 
rancsnok a neve mellé — megkérdezése nélkül —odanyomtatta a polgármesterét 
is: Dr. Takáts Endre s. k. a város vezetője. Utólag íratta vele fölé saját kezűleg a 
nevét. 

A továbbiakról az egyik változatot egykori paptársa, Verner Dezső (1908- 
1990), 1943-tól ásotthalmi plébános szóbeli közlése alapján iskolatársam, az egy 
osztállyal fölöttem járó Németh András (1924—1999) örökítette meg szépirodalmi 
igénnyel, tehát a valóságot képzelettel vegyítve, Cingulussal és cingulus nélkül 
című elbeszélésében." E szerint A városparancsnok a kivégzendő túszok jegyzé- 
kével rontott be Szakáts Pálhoz, követelve, hogy ő is írja alá. A bajai rabbi javas- 
lata alapján megválasztott polgármester hosszas töprengés után vállalta. Ideges- 
ségtől remegő kézzel írta le nevét. 

5 A parancsnok elégedetten vette át a papírt, de amikor ránézett, kigúvadtak a 
szemei. 

— Mit csinált? Hová írta a nevét? 

— A lista tetejére — felelte Szakáts, miközben hátradőlt a székén. 

— De ember, a lista elején lévőket kivégzik! 

— Igen, tudom, akkor velem kezdjék... 

A parancsnok elvörösödött, széttépte a papírt, összegyúrta, ledobta a földre, és 
a csizmájával megtaposta. 

— Bolond pap! — kiáltotta Szakáts felé, és gyorsan kifelé indult. Az ajtónál 
lelassult, megfordult, levette a sapkáját és csöndesen megjegyezte: 

— Polgármester úr, kevés ilyen bátor és becsületes emberrel találkoztam éle- 
temben, mint maga." 

A másik változatot Kőhegyi Mihály (1934—2001) bajai múzeumigazgató szó- 
beli közlése alapján Tamás István (1932—1998) a Magyar Nemzet 1996. július 
15-i számában T7. E. listája című tárcájában örökítette meg: 

, 1944. október 30-án Terescsenko ezredes parancsa után Takáts Endre a pok- 
lok éjszakáját élte át. Ötven név! Ötven élet! 

Nem tudjuk, miként töltötte ezeket az órákat. A családjának talán igen, mások- 
nak nem beszélt róla. A bajaiak is a tolmács évekkel későbbi elbeszéléséből tudják 
a többit. 

Október 30-án tehát jelentkezett a szovjet parancsnokságon. 

Amikor meglátta, az ezredes felugrott az asztala mellől. 


Ze péz és 
15 Délmagyarország, 1989. dec, 16. - Németh András: A nap szembenéz a holddal. Szeged, 
1996. 40-45. 

— A listát! 

Takáts Endre egy ideig némán állt, majd Terescsenko második hangos és durva 
felszólítására elővett zsebéből egy papírlapot, és átnyújtotta. 

Az ezredes átvette, rápillantott. Egy-két másodpercig nézte a papírlapot. Elön- 
tötte az indulat, haragjában kivörösödött, a pisztolytáskájához kapott. 

Takáts Endre mozdulatlanul állt. 

Lelövi, gondolta a tolmács, aki az előszobában már látta Takáts Endre listáját, 
és majdnem elájult. Civil ember volt, bajai polgár, az első világháború fogolytábo- 
rában tanult meg oroszul, alighanem Szibériában. 

Terescsenko markolta a fegyvert, de nem emelte fel. A keze reszketett, arcának 
eltorzult vonásai lassan kisimultak, megindult Takáts Endre felé, de visszalépett, 
aztán újra megindult, és átölelte, majd némán kituszkolta az ajtón. 

A papírlapon egyetlen név állt: Dr. Takáts Endre." 

A harmadik változatot Bárdos Ferenc rögzítette számomra idézett levelében. Az 
ő forrása közvetlenül a tolmács volt: Herr György (1888-1960) zenetanár, kar- 
nagy. Ő hosszú hadifogság után 1924-ben lengyel feleségével került Bajára. ,,Ban- 
di nem beszélt róla — írta a túszügyről Bárdos Ferenc. — Azon az éjszakán Ban- 
di benn maradt az irodájában, tépelődött, nyilván imádkozott is. És szítta a kis pi- 
páját." Herr György beszélte el Bárdosnak: , Mikor az aláírt túsznévsorért a pa- 
rancsnokkal megjelentek az irodában, a polgármester felállva fogadta őket, és át- 
nyújtotta az ívet. A parancsnok átvette, belenézett, elolvasta-elolvastatta, azután az 
ívet letéve az asztalra a polgármesterhez lépett: két kezét feléje nyújtva csak eny- 
nyit mondott: Tovaris! Nem lesz kivégzés! Mikor megfordult, csillogott a szeme, 
majd az ívet megmarkolva összetépte." 


Baja mindenese 

Akár így, akár úgy történt, annyi bizonyos, hogy Takáts Endre mint századunk- 
ban ritka hős bizonyságot tett bátorságáról, emberségéről. Feleségének később azt 
mondta: , Én nem ítélhetek senkit halálra!" Felesége úgy tudta, férje csak a saját 
nevét írta a listára. Ficzerét ezután a szovjetek túszként kezelt lányainak kivégzé- 
sével zsarolták, ezért föladta magát. Hadifogságban halt meg. 

Mint mondtam, 1945 nyarán visszavonult a levéltárba. Minden bizonnyal Ba- 
logh páterrel való barátsága révén rövid ideig a kisgazdapárt Bács-Kiskun megyei 
főtitkára és országgyűlési pótképviselője lett. Vezető szerepet vitt Baja kulturális 
életében. 1947 tavaszán félállásban megbízták a múzeum vezetésével. Április 16- 
án összehívta a város kulturális életének vezetőit, és megkezdte velük a múzeum- 
baráti kör szervezését. Beszédében Baját a megvalósulatlan akarások és az elsza- 
lasztott alkalmak városának nevezte, és elérkezettnek látta az időt, hogy az álmo- 
kat és terveket végre valóra váltsák. Javaslatára május 30-án a város törvényható- 
sági bizottsága egyhangúlag elfogadta , Bács-Bodrog vármegye és Baja város mú- 
zeumának és művelődési házának" létrehozását. Ebben bizonyára szegedi kettős 


intézet, a Közművelődési palota: a Somogyi-könyvtár és Városi Múzeum példája 
lebegett szeme előtt. 

A bajai múzeum történetének krónikása, Merk Zsuzsa, megállapította, hogy 
1947 második fele , olyan eredményeket hozott, melyek minden reményt megadtak 
arra, hogy a múzeum valóban Baja, de egyben a megye kulturális és tudományos 
életének meghatározó intézményévé legyen, s rövid idő alatt olyan események tör- 
téntek, amilyenekre az alapítástól eltelt tíz év alatt hiába vártak"." 

A várostörténeti anyag Mészáros Lázár családjának levéltárával bővült. A kép- 
tár többek közt Barabás Miklós, Nagy István, Tornyai János, Iványi-Grünwald 
Béla alkotásaival. A néprajzi tár a debreceni múzeum alapítójának öccsétől, Déri 
Frigyestől származó anyaggal gazdagodott. A múzeumi könyvtárból 1950-ben 
Bárdos Ferenc vezetésével önállósult a városi közkönyvtár. Takáts Endre 1948- 
ban kezdeményezte, hogy a Közgyűjtemények Országos Főfelügyelősége tegyen 
lépéseket a Bács-Bodrog Vármegyei Történelmi Társulat múzeumának megszerzé- 
sére Zomborból, A szabadságharc évfordulóján centenáriumi kiállítást rendezett, 
és elnevezte intézményét Mészáros Lázárról. 1949. március 31-én megnyitotta a 
Modern Képtárat. Ő hozta létre a Rudnay Művésztelepet, Szorgalmazta a múzeum 
jogi helyzetének tisztázását is: végre 1949-ben nyilvánította a minisztérium köz- 
gyűjteménnyé. Ugyanebben az évben elérte, hogy a múzeumépület az emeleti rész- 
szel bővülhetett. 1950-ben a föloszlatott szerzetesi, valamint a város által megvá- 
sárolt Zichy-könyvtárból tudományos könyvtárat létesített a volt Kereskedelmi 
Bank palotájában. , 

1950. június 15-én az autóbusz-állomáson várta új munkatársát, későbbi utódát, 
Solymos Edét. Már ismerték egymást, mert karácsonykor a néprajz-ösrégészet— 
muzeológia szakos egyetemi hallgató Baján járva meglátogatta a múzeumot, és 
Takáts Endre akkor barátságosan fogadta, körbevezette a múzeumban. Solymos 
Ede így jellemezte őt: , Csodálatos energiával és meggyőző erővel tudott minden- 
kit az ügy szolgálatába állítani, Mikor elmondtam, hogy tavaszra végzek, vízi élet- 
tel foglalkozom, és valószínűleg a rövidesen nyíló kalocsai múzeumhoz fogok ke- 
rülni, lecsapott rám: — Nekünk van egy néprajzosi státusunk, jövőre be kell tölte- 
ni. Itt egy dél-dunai múzeum lesz, nagy hálászati kiállítással, meg dunai molnár- 
ság, hajózás stb. stb. — mondta, mondta a szebbnél szebb terveket, míg végül zú- 
gó fejjel ígértem, hogy jövök." : 

1950 őszén a tanácsrendszerrel megszűnt Sopron megye és Sopron város mint 
megyeszékhely. Mind a megyei, mind a városi levéltárát államosították és össze- 
vonták. Ennek az állami levéltárnak a vezetésével bízta meg a Levéltárak Orszá- 
gos Központja Takáts Endrét. Az éppen ekkor, 1951. január 1-jével államosított 
bajai múzeum vezetését Solymos Ede vette át tőle. Utóda emlékezésében ezt írta: 


14 Emlékkönyv a bajai múzeum 50 éves évfordulójára (1937-1987). Szerk Merk Zsuzsa. Baja, 
1989. 15. 
15 Solymos Ede munkássága. Emlékirat és bibliográfia. Kecskemét, 1994. 7. 

Soporoni jegyzőkönyv 


sA város megkönnyebbült; me; i 
Ö ] : megszabadult az anyagi terhektől, és megszabadi 
árőszatébejóvél hej érsz Hzgmta volt, itt töltötte a háborús éveket ő volt FA 
után az első polgármester, sok mindent tudott, amire 

már nem szívesen emlékeztek." Hozzám írt ön erezte. 
n ei A levelében hasonlóan jell é 
jepeányássi fantáziadús, rámenős ember volt, rágta kis angol pipáját, ölbés hütö. 
olt (ezért sokan nem is szerették)" , Mikor Bajáról elköltözött, rám örökítette 


lakását, ami egy szoba és előszoba volt, ott volt a mosdó lavór is. Jó volt, oda nő- 
sültem." 


Sopron levéltárosa 


Takáts Endre 1950. december 4-től 1957. október 17-ig dolgozott a soproni le- 
véltár vezetőjeként. Közben, 1951 májusában polgári házasságot kötött Varga Ró- 
zsával. Két lányuk született: Annamária (1952) és Rózsa (1953). 

1952 nyarán, balatoni időzésünk végén, feleségemmel meglátogattam egykori 
tanáromat. Szívesen fogadott, megmutatta intézményét, de részletekre már nem 
emlékszem. Csak arra, hogy méltatlankodott, amiért hibásan, német eredetűnek 
vélve Lővereknek mondják a Sopron környéki villatelepülést, a nyilazó lövészek- 
ről elnevezett Lövéreket. 

A Soproni Szemle véletlenszerűen megőrizte működésének néhány mozzanatát. 
1955-57-ben tagja volt a szerkesztőbizottságnak. 1954. október 5-én a Soproni 
Ünnepi Hetek keretében a Liszt Ferenc Művelődési Házban Lackner Kristófról 
tartott előadást. 1955-ben Sopron megyei jobbágylevelek a 18. századból címmel 
nyolc levelet tett közzé a folyóiratban. Ugyanebben az évben megszervezte a 
, százévesek munkaközösségét": a megelőző évszázad soproni történetének. föl- 
dolgozására. A Soproni Szemle 1956. évi 1. számában Javaslatok a soproni hely- 
történeti kutatások megindítására címmel elő is terjesztette részletes tervét. 


Sopron forradalmi vezetője 

Sopron híres gazdag helyi hagyományápolásáról, helytörténeti kutatásáról. Az 
1937-től kisebb megszakításokkal máig élő Soproni Szemle a hasonló folyóiratok 
mintaképe. Annál furcsább, hogy Sopron 1956. októberi eseményeinek ugyanúgy 
hiányzik a részletes földolgozása, mint Baja 1944. őszi históriájának. Így csak 
foszlányokat tudunk Takáts Endre ekkori — a bajaihoz méltó — tevékenységéről. 

Ő maga 1961-ben önéletrajzában azt írta: , 1956. október 27-én Gyulay Zoltán 
egyetemi tanár javaslatára Sopronban engem választottak meg az Ideiglenes Nem- 
zeti Tanács vezetőjének. Ebben a minőségemben minden igyekezetemmel azon 
voltam, hogy a kilengéseket megakadályozzam, a város épségét és békéjét megóv- 
jam. Így felesleges áldozatok nélkül került a város 1956. november 4-én a szovjet 
katonai parancsnokság kezébe, 1956 novemberétől a Soproni Városi Tanács VB 
elnökhelyettesi tisztségét töltöttem be 1957. március végéig, amikor lemondtam, és 
újból a levéltárban folytattam működésemet." 

Peéry Rezső (1910-1977) író, soproni gimnáziumi igazgató, 1956 után a stutt- 
garti pedagógiai főiskola könyvtárának vezetője, így emlékezett: , A Városi Ta- 
nács vezetőjének valamennyien E.-t [Endrét] kívánjuk, ezt az élete delén levő, 
ércből való, pompás és okos embert, akinek kivételes rátermettségét, mérsékletét, 
tapintatát és egyenes jellemét jól ismerjük." ,A márványhomlokú E. félórán belül 

testületet formál a tétován tanácskozókból. Akarata, határozottsága, közigazgatási 
tudása és erélye rendet teremt sorainkban. Komoly, elszánt arcán látom, tudja, mi- 
lyen nehéz feladatra vállalkozott." 

A Soproni Napló 1. évfolyamának 1. számában, november 3-án az impresszum- 
ban ezt olvassuk: , Szerkeszti a Szerkesztő Bizottság. Felelős kiadó: dr. Takáts 
Endre, a Soproni Ideiglenes Nemzeti Tanács elnöke." Győr-Moson-Sopron Megye 
Soproni Levéltárától a közelmúltban kapott 12 gépelt lapnyi "anonimizált", azaz 
kiherélt irat jelentéktelen adalékokat szolgáltat Takáts Endréről. A forradalom 
alatti időből mindössze a nemzeti tanács október 28-i szervezeti beosztása maradt 
meg. "A tanács elnöke: Dr. Takáts Endre, székel a városi tanács elnöki szobájá- 
ban, Tanácsháza, I. em. 10. sz. ajtó." 

A többi irat a november 4-e utáni időből való. A Jegyzőkönyv Sopron város 
tanácsa végrehajtó bizottságának 1956. évi november hó 16-án tartott üléséről 
először azt mondja: "Az elnökhelyettesi állás egyelőre maradjon betöltetlenül, A 
hiányzó két vb. tag helyébe javasolja az intézőbizottság dr. Takáts Endre és [tör- 
lés) behívását." Valaki utal a forradalom alatt történtekre: "A városi Nemzeti Ta- 
nács megbízásából megvizsgáltuk az elítélteket, és a politikai foglyokat a Városi 
Nemzeti Tanács szabadon bocsátotta." Takáts Endre is fölszólalt: "a noviszádi rá- 
dió azt a hírt közölte, hogy Sopronban 20 kommunistát kivégeztek. Szerintem 
megfelelő lépéseket kellene foganatosítani, nehogy más rádiók is átvegyék ezt a 
téves hírt." "Dr. Takáts Endre: A város burgonyaellátásának biztosításához teher- 
autót tudunk biztosítani." (A stílus aligha Takáts Endrét, inkább a jegyzőkönyvve- 
zetőt jellemzi.) 

A Kisalföld november 18-i száma közölte, hogy átalakították a soproni városi 
tanács végrehajtó bizottságát. Elnöki tisztségében megerősítették Bognár Dezsőt, 
elnökhelyettessé dr, Takáts Endrét választották. A december 22-éről fönnmaradt 
jegyzőkönyvben tehát már ilyen minőségében szólt a budapestiek megsegítésére 
szervezett gyűjtés eredményeiről, a gazdasági és pénzügyi csoport összevonásáról, 
a szénellátás gondjairól, a kórház helyszűkéről, az egészségügy bonyolult szerve- 
zetéről és adminisztrációjáról. 

Fönnmaradt Takáts Endrének a Levéltárak Országos Központjához 1957. január 
25-én írt levele, amelyben fölötteseit arról tudatta, hogy elnökhelyettesi tisztéről 
lemondott, és levéltárvezetői munkáját "osztatlan erővel" folytatja. 

Ismét önéletrajzából idézem: 

"Az 1956-ban való ténykedésem alapján bírósági eljárást indítottak ellenem. 
Vizsgálati fogságban voltam 1957. október 17-től 1958. június 10-ig, amikor a 
Legfelsőbb Népügyészség szabadlábra helyezett. A tárgyaláson már szabadlábra 
helyezetten vettem részt. A Legfelsőbb Bíróság Népbírósági Tanácsa felmentett, 
és a büntetés kiszabását mellőzte, semmiféle költségben nem marasztalt el, és íté- 
letében megállapította, hogy nem voltam ellensége a népi demokráciának." 


5 Pegry Rezső: Reguiem egy országrészért. München, 1984. 315. 

A börtönben teljesen megőszült. Amikor szabadulása után szolgálattételre je- 
lentkezett, a Művelődésügyi Minisztérium levéltári osztálya június 14-i levelével 
állásából fölfüggesztette, és közölte vele, hogy fegyelmi vizsgálatot indít ellene, 
és fele fizetését visszatartja. A bírói ítélet a bűnösség megállapítását és büntetés 
kiszabását mellőzte ugyan, de megállapította, hogy "a vádlott a hatalmat a nemzeti 
tanács élén átvette, így bűncselekményt követett el: helyes tehát a vádlott bűnös- 
ségének megállapítása". Erre hivatkozva a levéltári osztály fegyelmi határozata is 
elmarasztalta: "szemben állt a népi demokrácia állami és társadalmi rendjével, 
amikor Sopron Város Ideiglenes Nemzeti Tanácsa elnöki tisztét nem kényszerüleg 
elvállalta (...] magatartása fegyelmileg vétkesnek minősül, mert levéltárvezetői fel- 
adatkörével és hivatásával össze nem függő, söt e feladatok megrövidítésével járó 
és önként vállalt népi demokrácia ellenes magatartást tanúsított, amelyet csupán a 
csatolt jegyzőkönyvbe mondott jóhiszeműsége csökkent a rendelkező részben ki- 
mondott fegyelmi elmarasztalás erejéig". A fegyelmi büntetés enyhének látszott: 
írásbeli megrovásban részesítették. Csakhogy augusztus 5-én s népgazdasági ér- 
dekből" a Szegedi Állami Levéltárba helyezték át, 2200 Ft levéltárvezetői fizeté- 
séből 1900 Ft járandóságú levéltárosi munkakörbe átsorolva. Ez már súlyos csa- 
pás volt, hiszen nemcsak jövedelme lett kisebb, de családjától elszakítva életvitele 
is költségesebbé vált. , 

1958. szeptember 1-től 1959. február 16-ig dolgozott Oltvai Ferenc mellett. 
Nem találkoztam vele, nem tudtam, hogy újra itt van. Kérésére, hogy Sopronban 
maradt családjához közelebb lehessen, a szombathelyi levéltárba helyezték, még 
mindig levéltárosi minőségben. Ismételt kérelmére 1960. január 16-tól visszakerült 
a soproni levéltárba, beosztottként. 1961. október 1-jétől ismét vezető lehetett: 
kinevezték a veszprémi levéltár élére. 


B Veszprém levéltárosa 
Veszprémben is a rá jellemző munkaszeretettel, hozzáértéssel dolgozott. Baján 
megszervezte a levéltárat, múzeumot, képtárat; Sopronban az értékes városi anyag 
rendezése mellett sikerrel oldotta meg a polgári és népi demokratikus korszak irat- 
anyagának begyűjtését, földolgozását. Veszprémi utóda, Madarász Lajos nekro- 
lógjában így summázta itteni munkálkodását: , Veszprémbe kerülve, a semmiből 
indulva, másod-, harmadmagával ismét elvégezte e feladatot, és 11 éves fáradha- 
tatlan munka, szolgálat után egy rendezett levéltárat, máig ható tradíciókat hagyott 
hátra. "7 Ezt az illetékesek Veszprém városért és Veszprém megyéért érdemér- 
mekkel méltányolták. Területi referensként saját levéltárán kívül is hatott. Levéltá- 
ros nemzedékek végezték el, mondja Madarász Lajos, a Takáts-féle iskolát. 1966- 
ban megjelent orvos ezredes öccsével, Takáts Lászlóval közös dolgozata: Adalé- 
kok a 17. század fordulójának katona-egészségügyéhez. 1971-ben a Levéltári 


"" Madarász Lajos: Takáts Endre. Levéltári Szemle, 1985. 103. 

Szemlében Régi levelesházi ,, tékák" a megyei levéltárban címmel közölte dolgo- 
Zatát. 

Több évi próbálkozás után, Papp Antalnak, az esztergomi prímási iroda titkárá- 
nak segítségével 1968-ban VI. Pál pápa fölmentette a coelibátus alól is. A budai 
krisztinavárosi templomban — ahol hajdan Széchenyi István — tartotta esküvőjét. 

1973. február 26-án ment nyugdíjba. Ekkor több ideje jutott a szakirodalom 
művelésére. 1980-ban a Fejér megyei történeti évkönyvben jelent meg Várnai 
Tamással közösen írt Balatonbozsok története című falumonográfiája. Utolsó 
munkáinak eredményét, Veszprém megye legjelentősebb XVII-XVIII. századi ösz- 
szeírásai és Bél Mátyás Veszprém megye leírása (Veszprém, 1989) című forráski- 
adványok megjelenését már nem érhette meg. Ez utóbbinak előszavában ő vázolta 
föl Bél Mátyás pályaképét. 

Csak 1983-ban mutatkoztak meg agy-érelmeszesedésének tünetei. 1984 júliusá- 
ban Budapesten megműtötték. 


Az életregény vége 
Augusztus 30-án levéllel kerestem meg. A makói múzeum tervbe vette Eperjessy 
Kálmán Írások a régi Makóról (1928) című könyvének hasonmás kiadását, s en- 
gem kértek meg az utószó megírására. Ehhez újra elolvastam Takáts Endre doktori 
értekezését. Ez eszembe juttatta, hogy dedikáltatom kedves tanárommal, ezért a 
levélhez csatoltam a szokásom szerint piros ceruzás aláhúzásaimmal tarkított 


könyvét is. 
Aláírása nélkül, özvegyétől kaptam vissza, csak a napot közlő gyászjelentéssel 
együtt. Szeptember 25-i kísérőlevelében ezt tudatta velem: 


Sajnos már csak ezt tudjuk küldeni! 

Endre tüdőgyulladásban volt. Már úgy nézett ki, hogy javul, amikor szeptem- 
ber 21-én hajnalban egy frontbetörés hatására — a jelek szerint álmában — 
csendesen elszenderült, 

A Maga által visszaküldött könyvet sokat, érdeklődéssel nézegette, olvasgatta a 
kiemelt részleteket. 

Így küldöm vissza az Ő szeretetével ezt a könyvet. 

A temetés pontos idejét még nem tudjuk, de azt gondolom, onnan megérdek- 
lődheti. Azt tartottuk fontosnak, hogy a napot tudja. Az Ő szeretett "Péter Lacijá- 
nak" küldi utolsó üdvözletét Tőle 

Dr. Takáts Endréné 


k 


Ott voltam a temetésén, 28-án, az apátfalvi sírkertben. Édesapja, édesanyja, kis 
korában elhunyt két húga mellé temették. 

